Την ενοχή του Ανδρέα Γεωργίου για το αδίκημα της παράβασης καθήκοντος πρότεινε ο εισαγγελέας του Τριμελούς Εφετείου, μια πρόταση που έγινε δεκτή με χειροκροτήματα από τον κόσμο που βρισκόταν μέσα στη δικαστική αίθουσα. Ο πρώην πρόεδρος της ΕΛΣΤΑΤ δικάζεται κατόπιν έφεσης υπέρ του νόμου που άσκησε η Εισαγγελία κατά της αθωωτικής απόφασης που είχε εκδώσει το Τριμελές Πλημμελειοδικείο.

Η απόφαση του Τριμελούς Εφετείου αναμένεται να ανακοινωθεί αύριο.

«Ζήτω η Ελλάς» φώναζαν οι συγκεντρωμένοι με το που ολοκληρώθηκε η αγόρευση του εισαγγελέα. Άλλωστε οι παρεμβάσεις ήταν συχνές, με αποτέλεσμα η πρόεδρος να διατάξει τη 48ωρη κράτηση μιας γυναίκας που είχε διακόψει αρκετές φορές τη δίκη.

Σύμφωνα με το κατηγορητήριο ο Ανδρέας Γεωργίου, ο οποίος υπέγραψε την αναθεώρηση προς τα πάνω του ελλείμματος, διατηρούσε επί μερικούς μήνες (Αύγουστο-Νοέμβριο 2010) τη θέση του στο ΔΝΤ ενώ είχε ήδη αναλάβει επικεφαλής της ανεξάρτητης Αρχής. Επιπλέον κατηγορείται ότι δεν συγκάλεσε στο ΔΣ της ΕΛΣΤΑΤ με αποτέλεσμα το έλλειμμα του 2009 να μην έχει τη σύμφωνη γνώμη των υπόλοιπων μελών.

«Ήθελε να μετατρέψει την ΕΛΣΤΑΤ σε ενός ανδρός αρχή», σημείωσε κατά την αγόρευσή του ο εισαγγελέας, ενώ αναφερόμενος στο θέμα της παράλληλης απασχόλησής του είπε ότι «η γυναίκα του Καίσαρα δεν πρέπει να μόνο να είναι τίμια, αλλά και να φαίνεται».